**ΚΑΤΕΠΕΙΓΟΝ**

**ΟΛΟΜΕΛΕΙΑ ΠΡΟΕΔΡΩΝ**

**ΔΙΚΗΓΟΡΙΚΩΝ ΣΥΛΛΟΓΩΝ ΕΛΛΑΔΟΣ**

**Αθήνα, 23.01.2015**

**Αρ.πρωτ. 81**

**ΠΡΟΣ**

**Τον Υπουργό Εσωτερικών**

**κ. Μιχαήλ Θεοχαρίδη**

**ΚΟΙΝΟΠΟΙΗΣΗ ΠΡΟΣ:**

**Πρόεδρο του Αρείου Πάγου**

**κ. Αθανάσιο Κουτρομάνο**

**Εισαγγελέα του Αρείου Πάγου**

**κ. Ευτέρπη Κουτζαμάνη**

**Περιφερειάρχη Αττικής**

**κ. Ειρήνη Δούρου**

**ΘΕΜΑ: Σφράγιση καλπών**

**Αξιότιμε Κύριε Υπουργέ,**

Κατά την παραλαβή Εκλογικών Τμημάτων Αθηνών από τους Δικαστικούς Αντιπροσώπους για τη διενέργεια των Γενικών Βουλευτικών Εκλογών της 25.01.2015 παρατηρήθηκε ότι στο εκλογικό υλικό δεν περιλαμβάνεται υφασμάτινη ταινία και ισπανικό κερί (βουλοκέρι) για τη σφράγιση της κάλπης (γεγονός που είχε διαπιστωθεί και στις Εκλογές του 2014).

Ωστόσο, στο άρθρο 79 του ΠΔ 26/2012, που περιλαμβάνει τη νομοθεσία για την διεξαγωγή των συγκεκριμένων εκλογών, προβλέπεται σαφώς η υποχρέωση του Δικαστικού Αντιπροσώπου για σφράγιση της κάλπης, ενώ στο άρθρο 89 παρ. 3 του ΠΔ 26/2012 προβλέπεται ειδικώς ότι κατά το άνοιγμα της κάλπης βεβαιώνεται το <άθικτο> των σφραγίδων, γεγονός το οποίο αναφέρεται ρητά στο Πρακτικό 2.

Υπό τα παραπάνω δεδομένα, παρακαλούμε είτε να προμηθεύσετε άμεσα στους Δικαστικούς Αντιπροσώπους τα σχετικά υλικά, προκειμένου να εκτελέσουν νομότυπα τη διαδικασία, είτε να εκδώσετε σχετική εγκύκλιο, από την οποία να προκύπτει ότι οι Δικαστικοί Αντιπρόσωποι στις Εκλογές της 25ης Ιανουαρίου 2015 δεν έχουν υποχρέωση να σφραγίσουν την κάλπη, ούτε να βεβαιώσουν στα σχετικά Πρακτικά την σφράγιση και το άθικτο των σφραγίδων.

Διαφορετικά οι Δικαστικοί Αντιπρόσωποι κινδυνεύουν να αντιμετωπίσουν ενστάσεις εκλογέων ή Αντιπροσώπων ή Υποψηφίων, για το σχετικό ζήτημα, που μπορεί να έχει επίδραση στο κύρος των Εκλογών, πέρα από τυχόν ποινικές κυρώσεις για μη τήρηση του εκλογικού νόμου ή και για ψευδή βεβαίωση.

Μετά τιμής,

**Ο ΠΡΟΕΔΡΟΣ**

**ΒΑΣΙΛΗΣ Ε. ΑΛΕΞΑΝΔΡΗΣ**